32001R2495
L 337/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2495/2001 НА КОМИСИЯТА
от 19 декември 2001 година
за изменение на Регламент (ЕО) № 2406/96 на Съвета за определяне на общите стандарти за търговия с някои рибни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите за рибни продукти и продукти от аквакултури (1), и по-специално член 2, параграф 3 от него,
като има предвид, че:
(1)
Регламент (ЕО) № 2406/96 на Съвета (2), последно изменен с Регламент (ЕО) № 2578/2000 (3), въвежда по-специално нова скала за категории размери за херинга от вида Clupea harengus. В случая на херингата, тази скала установява специфичен размер за продуктите, уловени и разтоварени на брега на север от 59°30′ северна ширина, и единичен специфичен размер за продуктите, уловени и разтоварени на брега на юг от 59°30′ северна ширина.
(2)
Специфичният размер за херингата, уловена и разтоварена на брега на север от 59°30′ северна ширина, вече не отговаря на реалните изисквания на пазара в този район и голям брой от категориите размери трябва да бъдат определени.
(3)
Средното тегло и дължина на херингата в основния басейн на Балтийско море в е намалял значително през последните 15 години. В резултат на това северният тип херинга (малък размер, но напреднала възраст) съставлява по-голямата част от основния запас и улов в основния басейн. Международната комисия за риболов в Балтийско море (IBSFC) не е установила минимален размер за херингата от Балтийско море.
(4)
Следователно трябва да се предвиди пускането на пазара на тази херинга, чрез определяне на по-голям брой категории размери.
(5)
Следователно трябва да бъдат преразгледани размерите, които понастоящем са в сила в северната част на Балтийско море. Това преразглеждане ще представлява изменение в общите стандарти за търговия, предвидени в член 2, параграф 3 от Регламент (ЕО) № 104/2000.
(6)
Мерките, предвидени в настоящия регламент, са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
В приложение II към Регламент (ЕО) № 2406/96, скалата на категориите размери, приложима за херингата (Clupea harengus) от Балтийско море, уловена и извадена на брега на север от 59°30′ северна ширина, се изменя в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той се прилага от 1 януари 2002 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2001 година.